Diari Oficial de la Generalitat Valenciana


Sumari del DOGV 2295, del 23-06-1994 (1994/831780)

RESOLUCIÓ de 7 de juny de 51037 de la Direcció General i Tributs i Tresoreria, per la qual es fixen les participacions que han de percebre els inspectors locals de fiances, sobre les multes i els recàrrecs derivats de la seua activitat inspectora.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2295

Data del DOGV
:   23-06-1994

Secció del DOGV
:   ALTRES DISPOSICIONS

Número del document
:   1994/831780


Data del document
:   07-06-1994

Organisme emissor
:   Conselleria d'Economia i Hisenda

Tipus de document
:   Resolució

RESOLUCIÓ de 7 de juny de 1994 de la Direcció General i Tributs i Tresoreria, per la qual es fixen les participacions que han de percebre els inspectors locals de fiances, sobre les multes i els recàrrecs derivats de la seua activitat inspectora. [94/3976]   
El Decret d'11 de març de 1949, que aprova el text refós sobre paper de fiances, regula tot allò que concerneix a les fiances per arrendaments urbans i el seu dipòsit. Mitjançant el Reial Decret 1.720/84, de 18 de juliol, foren transferides a la Generalitat Valenciana les competències en matèria d'habitatge, entre les quals es troba la de gestió, recaptació, inspecció de fiances; i el Decret 21/88, de 8 de febrer, del Consell de la Generalitat Valenciana i les ordres de la Conselleria d'Economia i Hisenda, de 29 de febrer de 1988 i 20 de gener de 1989, despleguen en l'àmbit de la Comunitat Valenciana la normativa legal sobre fiances d'aquests arrendaments i fixa els sistemes per al dipòsit i cancel·lació.  
En el decret expressat, d'11 de març de 1949, en l'article 15 i següents, s'hi fa referència a la funció inspectora, s'hi estableix el procediment per a dur-la a terme i s'hi regulen les multes, les sancions i els recàrrecs que puguen imposar-se als titulars d'arrendaments que incomplesquen l'obligació d'exigir i dipositar les fiances, en els terminis legalment establerts.  
L'article 22 del decret esmentat, quant a la participació dels inspectors locals de fiances, disposa: {REF Les participacions que de les multes o recàrrecs que s'imposen hagen de correspondre al personal inspector seran les actualment fixades o les que siguen fixades per la Direcció General de l'Institut}.  
Tenint en compte que, a aquesta Direcció General, a pesar dels requeriments efectuats als inspectors locals de fiances, no li ha estat facilitada la resolució de la Direcció General de l'Institut de l'Habitatge que establia els percentatges que actualment perceben aquests, amb caràcter provisional, en les liquidacions que presenten; i, d'altra banda, aquest centre directiu conscient que, des de la data de la transferència de les competències per l'estat, el valor dels arrendaments, ja siga de caràcter urbà d'habitatge o de local de negocis, ja de prestació de subministraments o serveis complementaris d'aquests, ha experimentat un notable increment, considera que ha de dictar una resolució, dins de les seues competències, que fixe quines són les participacions dels inspectors locals de fiances de la Generalitat Valenciana en les multes o els recàrrecs imposats en el desenvolupament de la seua activitat inspectora.  
Per això, i fent ús de les competències que tinc atribuïdes en matèria de gestió, recaptació i inspecció de fiances urbanes, resolc:  
Primer  
Els inspectors locals de fiances percebran com a participació sobre les multes o recàrrecs, pel que fa a les actes alçades en el desenvolupament de la seua activitat inspectora les quals quantitats hagen estat ingressades com cal en les entitats bancàries col·laboradores de la Generalitat Valenciana, els percentatges següents:  
- De les multes imposades, el 25% de l'import.  
- Dels recàrrecs establerts del 25% o del 5% sobre el valor de les fiances, el 25% de l'import.  
Segon  
La resta de les quantitats procedents de les multes i dels recàrrecs indicats, i una vegada treta la dotació suficient per a satisfer la quota empresarial de la Seguretat Social del personal adscrit a les feines de la Inspecció de Fiances, serà ingressada en el Tresor de la Generalitat, en el concepte pressupostari corresponent.  
Tercer  
Queda sense efecte qualsevol altra norma d'igual o inferior rang que contradiga o s'opose a aquesta resolució, sobre el sistema de participació del personal adscrit a les labors de la Inspecció de Fiances.  
Quart  
Els percentatges de participació sobre les multes i recàrrecs d'acord amb les actes alçades, s'aplicaran a partir de l'1 de juliol de 1994.  
Valencia, 7 de juny de 1994.- El director general de Tributs i Tresoreria: Francisco Poveda Blasco.